2แบงก์รัฐ"เอาไม่อยู่"
แบงก์พาณิชย์ส้มหล่น ลูกค้าเงินฝากไอแบงก์โยกหนี ลูกค้าเอสเอ็มอีแบงก์วิ่งซบ
26 ก.พ. 2556

แบงก์พาณิชย์ส้มหล่น ลูกค้าเงินฝากไอแบงก์โยกหนี ลูกค้าเอสเอ็มอีแบงก์วิ่งซบ
ปัญหาธนาคารรัฐ 2 แห่ง ที่มีหนี้เสียจำนวนมากได้ขยายวงกว้าง ลูกค้าเงินฝากและลูกค้าเงินกู้หนีไปใช้บริการธนาคารพาณิชย์จำนวนมาก
น.ส.พรรณพร คงยิ่งยง ผู้ช่วยผู้จัดการใหญ่อาวุโส ธนาคารไทยพาณิชย์ เปิดเผยว่า ลูกค้าเงินฝากของธนาคารอิสลามแห่งประเทศไทย (ไอแบงก์) ได้ทยอยมาฝากเงินกับสาขาของธนาคารในต่างจังหวัดมาเป็นเวลา 2 สัปดาห์แล้ว ส่วนใหญ่จะโยกมาเมื่อครบกำหนดระยะเวลาการฝากเงิน แต่ขนาดเงินฝากต่อรายไม่มากนัก และธนาคารได้ให้ดอกเบี้ยเท่ากับลูกค้ารายอื่นๆ
ด้านนายเวทย์ นุชเจริญ รองกรรมการผู้จัดการใหญ่ ธนาคารกรุงไทย เปิดเผยว่า ขณะนี้สาขาในต่างจังหวัดของธนาคารมีลูกค้าเงินฝากและลูกค้าเงินกู้ในกลุ่มธุรกิจขนาดกลางและขนาดย่อม (เอสเอ็มอี) ที่เคยเป็นลูกค้าของธนาคารเฉพาะกิจได้ย้ายมาเป็นลูกค้าเงินฝากของธนาคารบ้าง หลังจากเกิดข่าวเรื่องการบริหารงานภายในของธนาคารเฉพาะกิจ เพราะลูกค้าเกิดความไม่มั่นใจ
“ลูกค้าเงินกู้ในกลุ่มเอสเอ็มอีที่มาจากธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ให้เหตุผลมารีไฟแนนซ์เป็นลูกค้าเงินกู้กับธนาคาร เพราะกลัวว่าจะไม่ได้รับวงเงินกู้เพิ่มในอนาคต” นายเวทย์ กล่าว
นายพัชร สมะลาภา รองกรรมการผู้จัดการ ธนาคารกสิกรไทย เปิดเผยว่า ลูกหนี้จากเอสเอ็มอีแบงก์เกือบ 100 ราย ติดต่อขอเป็นลูกค้ากับธนาคาร แต่ส่วนใหญ่ไม่ผ่านการประเมินอนุมัติสินเชื่อ เพราะธนาคารเดิมให้วงเงินกู้กับลูกค้าเกินมูลค่าหลักทรัพย์ค้ำประกัน อีกทั้งให้ดอกเบี้ยต่ำกว่าความเป็นจริง เมื่อพิจารณาจากคุณภาพลูกค้า ทำให้ธนาคารไม่สามารถอนุมัติสินเชื่อให้ได้